Document ID: 32010R1143

KOMMISSIONENS FORORDNING (EU) Nr. 1143/2010
af 7. december 2010
om ændring af forordning (EF) nr. 1251/2008 for så vidt angår anvendelsesperioden i forbindelse med overgangsordninger for visse vandlevende pryddyr bestemt til lukkede pryddyrsanlæg
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 17, stk. 2, artikel 22 og 25 og artikel 61, stk. 3, og
ud fra følgende betragtninger:
(1)
Kommissionens forordning (EF) nr. 1251/2008 af 12. december 2008 om gennemførelse af Rådets direktiv 2006/88/EF for så vidt angår betingelser og udstedelse af certifikat ved omsætning og import til Fællesskabet af akvakulturdyr og produkter deraf og om fastlæggelse af en liste over vektorarter (2) fastsætter bestemmelser om dyresundhedsbetingelser og udstedelse af certifikat ved import til Unionen af vandlevende pryddyr bestemt til lukkede pryddyrsanlæg.
(2)
Artikel 11 i forordning (EF) nr. 1251/2008 fastlægger, at prydfisk af arter, der er modtagelige for en eller flere af de sygdomme, der er opført i del II i bilag IV til direktiv 2006/88/EF og er bestemt til lukkede pryddyrsanlæg, kun må importeres til Fællesskabet fra tredjelande og tredjelandsområder, -zoner og -segmenter, der er opført i bilag III til denne forordning. Epizootisk ulcerativt syndrom (EUS) er opført i del II i bilag IV til direktiv 2006/88/EF som en eksotisk sygdom for visse fisk, der er modtagelige herfor.
(3)
Artikel 20, stk. 5, i forordning (EF) nr. 1251/2008 fastlægger, at i en overgangsperiode, som udløber den 31. december 2010, kan medlemsstaterne tillade import af vandlevende pryddyr af arter, der er modtagelige for epizootisk ulcerativt syndrom, og som udelukkende er bestemt til lukkede pryddyrsanlæg, fra tredjelande eller tredjelandsområder, der er medlem af Verdensorganisationen for Dyresundhed (OIE).
(4)
Punkt II.2 i modellen til dyresundhedscertifikatet, der finder anvendelse på vandlevende pryddyr bestemt til lukkede pryddyrsanlæg som fastlagt i del B i bilag IV til forordning (EF) nr. 1251/2008, indeholder en række importkrav i forbindelse med epizootisk ulcerativt syndrom. Artikel 20, stk. 5, andet afsnit, i samme forordning fastlægger, at disse krav ikke finder anvendelse i ovennævnte overgangsperiode.
(5)
Der er på nuværende tidspunkt behov for yderligere undersøgelser, som skal vurdere mere præcist, hvilke risici der er forbundet med importen til Unionen af sådanne vandlevende pryddyr. For ikke at afbryde handelen med disse dyr er det hensigtsmæssigt at forlænge perioden for anvendelse af de overgangsordninger, der er fastsat ved artikel 20, stk. 5, i forordning (EF) nr. 125172008, til den 31. december 2012.
(6)
Desuden finder visse andre overgangsbestemmelser, som i øjeblikket er fastsat i artikel 20 i den forordning, ikke længere anvendelse. For at sikre en præcis og klar EU-lovgivning bør disse bestemmelser udgå.
(7)
Forordning (EF) nr. 1251/2008 bør derfor ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Artikel 20 i forordning (EF) nr. 1251/2008 affattes således:
»Artikel 20
I en overgangsperiode, som udløber den 31. december 2012, kan medlemsstaterne tillade import af vandlevende pryddyr af arter, der er modtagelige for epizootisk ulcerativt syndrom (EUS), og som udelukkende er bestemt til lukkede pryddyrsanlæg, fra tredjelande eller tredjelandsområder, der er medlem af Verdensorganisationen for Dyresundhed (OIE).
I denne overgangsperiode finder kravene vedrørende EUS i punkt II.2 i dyresundhedscertifikatet i bilag IV, del B, ikke anvendelse på vandlevende pryddyr, der udelukkende er bestemt til lukkede pryddyrsanlæg.«
Artikel 2
I bemærkning nr. 3 til punkt II.2 i dyresundhedscertifikatet i bilag IV, del B, erstattes »1. januar 2011« med »1. januar 2013«.
I en overgangsperiode, som udløber den 31. december 2012, kan sendinger af vandlevende pryddyr, der ledsages af et dyresundhedscertifikat udstedt i overensstemmelse med del B i bilag IV til forordning (EF) nr. 1251/2008 inden det tidspunkt, hvor de ved nærværende forordning gennemførte ændringer får virkning, fortsat importeres til eller føres i transit gennem Unionen.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. december 2010.

Labels: 0
3
6